**До г-н Димитър Главчев**

**Министър – председател на**

**Република България**

**Уважаеми господин министър – председател,**

Вече повече от две години и половина сме свидетели на агресията на Руската федерация срещу независимостта и суверенитета на Украйна. Хиляди са невинните жертви на тази нечовешка война.

Почти от началото на военните действия, в разрез с международното право, армията на Руската федерация атакува граждански обекти, в т.ч. и такива от енергийната структура на Украйна. Целта е само една – причиняване на страдания и сломяване волята на украинския народ за съпротива. Атлантическият съвет на България и цялата демократична част от българското общество с нарастваща тревога наблюдават, че тази тенденция се засилва в днешни дни, в навечерието на предстоящата зима.

Именно поради тази причина се обръщаме към Вас, като ръководител на правителството на Република България, с инициатива и предложение, което би имало голяма полза и помощ за украинския народ. Нашето предложение ще има положително икономическо и социално отражение и върху българската икономика.

Предлагаме българското правителство да обсъди възможността за пренос на електричество от България към Украйна, с цел компенсиране на нанесените щети върху украинската енергийна система. Електроенергията може да бъде произведена от ТЕЦ от енергийния комплекс „Марица Изток“, които сега работят на занижен капацитет, поради високите нива на вредни емисии и произтичащите от това глоби и финансови наказания. Предлагаме, с решение на Европейския съвет,

тези дължими глоби да бъдат заплатени чрез Европейския механизъм за подкрепа на мира (ЕМПМ) и свързания с него специален Фонд за помощ за Украйна в рамките на ЕМПМ.

Изразяваме надежда, че ръководеното от Вас правителство ще разгледа тази идея и енергийните, икономическите и дипломатически институции в държавата, ще направят съответните технически предложения за осъществяването й.

***С уважение,***

**За Атлантически съвет на България**

**Съпредседатели:**

………… (п) ……………. ………… (п) ………………

**доц. д-р Момчил Дойчев д-р Иван Анчев**